Presidenti Bush takohet me ish zyrtarë të lartë të administratave të mëparshme
Ai do të marrë sugjerime rreth politikës amerikane në Irak në të ardhmen
Presidenti Bush po e shtrin edhe më gjerë rrethin e këshilltarëve. Ai ftoi në Shtëpinë e Bardhë një grup ish sekretarësh të shtetit dhe të mbrojtjes për të dëgjuar pikpamjet e tyre. Ata u ulën në një tavolinë të gjatë prej druri. Ata ishin rreth 12, me një numër të barabartë përfaqësuesish të administratave demokrate dhe republike, që nga vitet 60-të. Presidenti tha se mirëpriste sugjerimet e tyre rreth politikës në Irak në të ardhmen. Presidenti tha se është mirënjohës për idetë e tyre dhe premtoi t’i shqyrtojë me seriozitet këshillat. Por presidenti e bëri të qartë se nuk ka në plan të bëjë ndryshime rrënjësore në strategjinë e tij në Irak. Të ftuarit u informuan lidhur me këtë strategji dhe gjendjen aktuale në Irak nga komandantë të lartë të ushtrisë si dhe nga ambasadori amerikan në Irak, Zalmai Kalilzad. Edhe Sekretarja e Shtetit Condoleezza Rice dhe Sekretari i Mbrojtjes, Donald Rumsfeld, ishin të pranishëm për të ndihmuar në informimin e paraardhësve të tyre. Pas takimit në Shtëpinë e Bardhë, Harold Brown, i cili ishte sekretar i mbrojtjes në administratën e ish presidentit Jimmy Carter në vitet 70-të, foli me gazetarët. Ai tha se gjendja në Irak është e vështirë, megjithatë ka shenja përparimi. Mes zyrtarëve të tjerë, që morën pjesë në takim, ishin sekretari i shtetit në mandatin e parë të presidentit Bush, Colin Powell si dhe disa zyrtarë të administratës së ish presidentit Clinton. Ata u larguan nga Shtëpia e Bardhë pa bujë dhe nuk bënë komente për gazetarët.